**ЈАВНИ КОНКУРС „ШЕТЊЕ КРОЗ НАСЛЕЂЕ“**

**ЗА ФИНАНСИРАЊЕ ПРОЈЕКАТА** **ЗА ПОДСТИЦАЊЕ НОВИХ ТУМАЧЕЊА КУЛТУРНОГ НАСЛЕЂА У 2019. ГОДИНИ**

Јавни конкурс се расписује у циљу подстицања нових тумачења културног наслеђа Новог Сада и Зоне 021[[1]](#footnote-1) и укључивање грађана у интерпретацију наслеђа. Конкурс представља другу фазу у реализацији пројекта из Апликационе књиге, под називом „Шетње кроз наслеђе”.

Средства за реализацију овог конкурса, обезбеђена су у буџету Фондације „Нови Сад 2021 ‒ Европска престоница културе“ (у даљем тексту: Фондација) у укупном износу од **1.800.000,00 динара**.

**Циљ Конкурса**

Основни циљ конкурса је подстицање грађана да се укључе у очување културног наслеђа кроз савремене начине интерпретације личних сећања и доживљаја.

Приоритетни циљеви овог конкурса су:

1. проширивање разумевања културног наслеђа изван званичног историјског приказа, и препознавање, вредновање и тумачење свакодневног живота, интимних историја и локалних прича;
2. подстицање грађана на представљање прича из личне визуре о занимљивим местима, ликовима и догађајима који чине незваничну историју града Новог Сада и околине;
3. укључивање што већег броја грађана у промишљање културе и начина живота свог краја, кроз причање личних прича и слушање прича других;
4. повећање осетљивости на културну разноликост која постоји у Граду Новом Саду и Зони 021.

**Овим конкурсом се могу финансирати** пројекти који представљају приче из личног сећања, али и савремене праксе коришћења наслеђа, у циљу презентације занимљивих делова Новог Сада и општина Сремски Карловци, Беочин и Ириг. Пројекти могу бити представљени кроз шетњу, перформанс, представу, изложбу, приказ фотографија, догађај у сопственом простору и сличне форме који ближе одређују елементе приче.

Приликом оцене пројектних идеја посебно ће се вредновати пројекти који укључују више актера или више облика уметности и стваралаштва (фотографија, глума, перформанс, плес и слично).

Средствима опредељеним за реализацију конкурса биће подржано укупно **15 пројеката**, од којих ће 10 бити реализовано на територији Града Новог Сада и 5 на територији Зоне 021. За сваки пројекат опредељена су бесповратна средства у износу до **120.000,00 динара (бруто)**.

**Овим конкурсом се неће финансирати:**

- постојеће туристичке шетње/туре;

- обиласци туристичких знаменитости Новог Сада и Зоне 021.

**Ко може да конкурише?**

Иницијатори могу бити сва заинтересована физичка лица, која желе да испричају своју причу у складу са дефинисаним захтевима конкурса.

На конкурсу, као апликанти, могу учествовати искључиво правна лица која су регистрована у АПР-у, и имају статус удружења, и то домаћа удружења физичких лица.

**Неоправдани трошкови**

У оквиру пројеката који задовољавају критеријуме конкурса неће се финансирати следеће категорије трошкова:

1. стални режијски трошкови (грејање, трошкови електричне енергије, телефон, провизије код банке/Управе за трезор);
2. угоститељске услуге;
3. трошкови смештаја учесника везаних за пројекат;
4. набавка опреме.

**Период реализације пројекта**

Апликанти чији пројекти буду одабрани за финансирање биће у обавези да реализују најмање три извођења („шетње“) до краја 2019. године.

**Како конкурисати?**

За време трајања јавног конкурса потенцијалним апликантима биће омогућене индивидуалне консултације са едукаторима, са којима ће апликанти бити у могућности да уобличе своје пројектне идеје. Заинтересовани за консултације могу доставити своје контакт податке најкасније до 5.2.2019 године, слањем имејла на адресу konkurs@ns2021.rs.

Пријава на конкурс подноси се на пријавном формулару (Образац 1), који се може преузети са интернет странице Фондације (<http://novisad2021.rs>) у делу: Јавни позиви.

Уз попуњен пријавни формулар, учесник Јавног конкурса је у обавези да достави и следећу пратећу документацију:

* 1. копију акта о регистрацији правног лица код надлежног органа;
	2. биографију лица задуженог и именованог за реализацију пројекта – пројектног менаџера;
	3. изјаву подносиоца предлога пројекта да за исту врсту трошка у оквиру активности наведених у пројектном предлогу нису добијена подстицајна средства из других извора финансирања (градски, покрајински, републички и/или ЕУ фондови) (Образац 2).

Пријавни формулар за Јавни конкурс (Образац 1) са пратећом документацијом подноси се обавезно у затвореној коверти у канцеларији Фондације, Католичка порта 5, Нови Сад, или путем поште препорученом пошиљком на адресу:

**Фондација „Нови Сад 2021 ‒ Европска престоница културе“**

**Католичка порта 5**

**21101 Нови Сад**

**Поштански фах 153**

У оба случаја на коверти је потребно навести следеће:

**За Јавни конкурс „Шетње кроз наслеђе“ за финансирање активности за подстицање нових тумачења културног наслеђа у 2019. години**

Пријаве на јавни конкурс се достављају лично или препорученом поштом најкасније у року од 30 дана од дана објављивања конкурса на интернет страници Фондације (<http://novisad2021.rs>) и у средствима јавног информисања.

Рок за подношење пријаве и пратеће документације истиче 21.2.2019. године.

Осим наведеног, пријавни формулар (Образац 1) потребно је обавезно доставити и електронским путем на адресу konkurs@ns2021.rs најкасније до 21.2.2019. године до 15.00 часова. Електронски образац доставља се у PDF формату, скениран, потписан и печатиран.

Подносилац пријаве може конкурисати са **највише једним предлогом пројекта**.

За сваки пројектни предлог, пријавни формулар (Образац 1) се подноси у 4 (четири) штампана примерка, а остала документација у 1 (једном ) примерку.

Конкурсна документација се не враћа.

**Оцена пројектних пријава**

Поступак Јавног конкурса спровешће стручна комисија, коју ће именовати Управни одбор Фондације.

Комисија неће разматрати неблаговремене и непотпуне пријаве, пријаве које нису попуњене на прописаном обрасцу, непотписане и неоверене пријаве и пријаве упућене на начин који је у супротности са инструкцијама из Јавног конкурса. Такође, за непотпуне ће се сматрати и оне пријаве у којима трошкови пројекта нису јасно образложени и таксативно наведени.

Комисија ће извршити оцену и сачинити писани извештај о свим пристиглим пријавама, а на основу унапред утврђених критеријума (у наставку).

Сваки пројекат ће бити оцењен оценом од 0 до 100 поена, на основу чега ће бити креирана ранг листа пријављених пројектних предлога. Најбоље пласирани пројектни предлози биће подржани у складу са дефинисаним критеријумима за доделу средстава. Пројекти ће бити рангирани у три групе: прихваћени, одбачени и одбијени, о чему ће подносиоци пријаве бити обавештени и писаним (електронским) путем.

**Критеријуми за оцењивање и поступак оцене пројектних предлога**

Критеријуми за оцењивање пројектних предлога се деле на обавезне и додатне (опционе).

У обавезне критеријуме спадају:

1. Оригиналност приче и лични приступ у креирању шетње (карактер локација које су укључене (јавне или приватне), план кретања кроз простор).
2. Креативност у интерпретацији (коришћење додатних елемената, нпр. глума, перформанс, фотографија, мапе и слично), као и остваривање интеракције са учесницима у представљању теме и дестинације.
3. Представљање "невидљиве” историје Града, односно прича које нису присутне у званичним наративима.
4. Дефинисање циљних група којима су шетње намењене и начини анимације ових група да се укључе у шетње као публика.
5. Финансијска структура и одрживост предложене шетње (могућности и жеља предлагача да настави са реализацијом шетњи након истека обавеза из конкурсног уговора).

Опциони критеријуми који ће се додатно бодовати су:

1. Комбиновање историјских чињеница са локалним “легендама” и књижевним наративима.
2. Укључивање различитих актера/елемената у шетњу који наглашавају идеју (локални становници, објекти/површине, звуци, искази трећих лица, и слично).

Одлуку о расподели средстава доноси директор Фондације на предлог Комисије за оцењивање предлога пројеката најкасније у року од 15 дана од последњег дана предвиђеног за подношење пријава.

Одлука о расподели средстава по расписаном конкурсу биће објављена на интернет страници Фондације <http://novisad2021.rs/> и достављена свим учесницима конкурса у електронској форми.

Одлука је коначна.

**Додатне информације**

За сва питања и додатне информације можете се обратити запосленима у Фондацији путем електронске поште на адресу konkurs@ns2021.rs, закључно са 20.2.2019. године.

1. Општине Сремски Карловци, Беочин и Ириг [↑](#footnote-ref-1)